’n Somer van geweld in DuitslandSonsopkoms oor die geboue van die handelsdistrik in Frankfurt, Duitsland. (Foto: Michael Probst, AP) ‘n Veertigjarige man uit Eritrea het op 29 Julie op die stasieperron in Frankfurt, Duitsland ‘n vrou en haar kind voor die aankomende trein ingestamp. Die vrou kon ternouernood ontsnap. Die internasionale sneltrein het egter haar agtjarige kind getref en hy is aan sy beserings oorlede. Die dader uit Eritrea het, volgens die polisie, geen band met die vrou of die kind nie. Hy het ook ’n mislukte poging aangewend om nog iemand voor die trein in te stamp. Sommige omstanders het gehelp sodat die polisie hom buite die stasie in hegtenis kon neem. Die ongewoon warm, tropiese somer in Duitsland is vol vakansiegangers en toeriste. Meestal is hulle besig om vreedsaam te ontspan. Hierdie somer het egter ook ŉ porsie nare geweldinsidente. Twee weke gelede het ’n man van Kosovaarse afkoms, maar wat in Duitsland gebore is en ’n misdaadgeskiedenis het, ’n 34-jarige blonde vrou voor ‘n trein ingestamp. Die vrou, onbekend aan hom, is in die voorval oorlede en het haar man en ’n dogter van dertien nagelaat. Sowat ’n week gelede is ’n jongman uit Eritrea in Wächtersbach deur ’n middeljarige man met ’n pistool geskiet. Die skieter is later met wonde dood in sy motor gevind; die man waarop hy geskiet het, het oorleef. Meer besonderhede ontbreek nog, maar antimigrasiemotiewe lyk tans moontlik. By swembaddens in talle Duitse dorpe en stede faal die owerhede ook hierdie somer om groepe jongmans in bedwang te hou. Die jongmans, volgens die polisie meestal met ’n migrasieagtergrond, teister die badopsigters en veral vroulike swemmers. Die jongmans beledig hulle, ontlas in die water of is aggressief. Swembaddens moes al tydelik gesluit word. Baie mense wat wou swem, onttrek liewer uit hierdie openbare ruimtes. In Saarlouis het die burgemeester Peter Demmer aangedui dat die polisie ook nie in staat is om by openbare feeste sulke jeuggroepe te beheer nie. Die plaaslike polisievakbond het bevestig dat Demmer, ’n Sosiaal-Demokraat, sake reg inskat. In Berlyn moes die polisie vanjaar reeds toegee dat hulle in sekere gebiede nie meer beheer het oor Arabiese familiebendes nie. Van die bendes kon ook al sommige van die polisie omkoop. Sedert middel-Junie probeer die polisie nou met harde maatreëls die vrees en respek inboesem wat hulle verloor het weens wisselvallige hulpbronne en politieke beleid. Presies vier jaar voor gister se moord het honderdduisende onwettige en wettige migrante uit die Midde-Ooste, Afrika en die Balkan ook met treine in Duitsland aangekom. Dit is duidelik dat die samelewing sedertdien sukkel met insidente wat dikwels aan massa-immigrasie en aan Duitse burgers met ’n migrante-agtergrond toegeskryf word. Voorvalle van Islamitiese terrorisme word hieraan gekoppel, maar ook ŉ toename in misdaadinsidente. Hieronder val rooftogte, seksuele teistering (soos by die Oujaarsfees in 2015 in Keulen) verkragtings en moorde. Die retoriek van polarisasie spat uit sosiale mediadebatte hieroor tussen pro- en antimigrasiegroepe. Die meeste inheemse burgers en burgers met ’n migrasieagtergrond is uiteraard nie by die insidente betrokke nie, maar kan nie die wyer polarisasie ontsnap nie. Hierdie somer se insidente voed sosiale onstabiliteit in Duitsland verder. Hans-Georg Maassen, die oudhoof van die Bundesverfassungsschutz, oftewel binnelandse veiligheidsdiens, praat juis op 27 Julie hieroor in ’n onderhoud in die Nederlandse meningsblad Elsevier. Oor Bondskanselier Angela Merkel se besluit om die migrante in 2015 in Duitsland toe te laat, sê hy: “Dit was teen die wet. Die afsprake van Dublin hieroor is negeer. As juris kon mens alleen jou kop skud. As dit gaan oor massale migrasie: ons het ’n reuseprobleem met integrasie. Baie nuwelinge wil nie integreer nie. Hulle gaan liewer op in salafistiese strukture buite die Duitse samelewing, of in Arabiese familiebendes. Dit word uiteindelik ’n aansienlike probleem vir die stabiliteit van ons samelewing.” Die somer se geweldinsidente val saam met die aanloop na verkiesings vir drie Oos-Duitse deelstate se parlemente. Die sterk opkomende Groen Party gebruik die ongewone somertemperature om hul boodskappe oor klimaatverandering te versterk. Die regerende Christen-Demokratiese Unie (CDU) is intussen senuweeagtig. Dit lyk asof die party na dertig jaar se bewind in Sakse in September mag verloor teen die nasionalistiese party, Alternative für Deutschland (AfD). Promigrasieaktiviste is periodiek betrokke by intimidasie of geweld teen kritiese politici. Op 6 Junie is die CDU-politikus dr. Walter Lübcke egter by sy huis doodgeskiet deur ’n man wat met antimigrasie-ekstremiste verbind word. Lübcke het genoem dat Duitsers wat verskil met Merkel se migrasiebeleid, maar die land moet verlaat. Die CDU-leier Annegret Kramp-Karrenbauer probeer die AfD verantwoordelik hou vir die moord. Kramp-Karrenbauer gebruik dit ook as ’n rede waarom sy enige koalisie met die AfD uitsluit, al is die party in Oos-Duitse deelstate dikwels die tweede grootste of selfs grootste party in peilings. Die oudveiligheidshoof Maassen meen dat die AfD-retoriek nie aan die Lübcke-moord gekoppel kan word nie. Volgens hom, en die WerteUnion-drukgroep binne die CDU waarmee hy assosieer, het die Merkel-CDU sy kernwaardes opgegee. Hy noem dat die AfD tans sowel verstandige en radikale mense bevat, maar dat mens nie ’n koalisie tussen die CDU en die AfD in die toekoms kan uitsluit nie. Daar is heelwat tekens van ŉ herskikking binne en buite die Duitse hoofstroompartye. Maassen en die drukgroep, die AfD en die Groenes se opkoms, die Sosiaal-Demokrate se verdelings – dit is almal tekens. Sowel inheemse Duitse burgers en gemeenskappe as burgers met ’n migrante-agtergrond het geregverdigde strewes en belange. Hopelik beweeg sake uiteindelik na ’n meer gebalanseerde hantering daarvan. ŉ Tuimeltrein van polarisasie, geweldinsidente en radelose besluitnemers oorheers egter hierdie politieke somer in Duitsland.